《玉川门》
清代·彭士望

五老好奇不肯住，奔溢余波向东去。下为千尺龙盘涡，上施百障铁围柱。

巨兽撑岈溪谷间，如战昆阳风雨遇。浸玉寒澄万古秋，朗月碧潭风静处。

其他大石散林莽，似掌如茵眠坐具。藓绣云痕锦不如，高下宜人谁所置。

随步苍岩翠壁幽，一曲一转皆新异。可惜豪家盛作园，无因把臂过兹地。

我宿僧堂月上初，夜寂千雷声震厉。屋瓦俱摇地若浮，海水能飞梦犹悸。

起行月石影峥嵘，傀儡峰头暗相觑。人生此际复何为，笑哭有声走形势。

玉门铁壁入者谁，桃源犹带田村气。

作者简介：（1610—1683）明末清初江西南昌人，字躬庵，一字树庐，号晦农。明天启五年补县学生。崇祯间黄道周被捕，为之营解。弘光时，劝史可法用高杰、左良玉兵清君侧，可法不能用。后与魏禧等隐居宁都翠微峰，为“易堂九子”之一。学宗王阳明，而不废程朱。有《耻躬堂文集》及《诗钞》。